“Thing…! Thing..! Thingggg…!!” Pardi wiwit nuthuki lawang pager. Swarane banter cemengkling nlusup mlebu pekarangan omahe Pak Bowo, banjur nuthuki gendhangan kupinge Rudy. Gawe kaget sing lagi asyik dolanan, nganti anggone mijet remot kontrol dadi ora bisa dikontrol. Mobil-mobilan mblandhang nabrak pager teras. “Ngapa kowe nuthuki lawang pagerku!” pitakone Rudy sawise adhep-adhepan karo Pardi. Sing siji neng jero pager, sijine neng jaba pager. “Ngerti ra, yen tok thuthuki ngono kuwi lawangku bisa rusak? Sa ora-orane cet-e pager bisa nglothok!” bacute sajak nyengeni.